**รายงานการประชุมคณะกรรมการประจำคณะวิศวกรรมศาสตร์**

**ครั้งที่ 89-6/2562**

**วันพฤหัสบดีที่** 4 เมษายน 2562

**ณ ห้องประชุม 1 ชั้น 8 ตึกเพียรวิจิตร คณะวิศวกรรมศาสตร์**

**--------------------------------------**

**ผู้มาประชุม**

1. ศ.อภิรัฐ ศิริธราธิวัตร คณบดี ประธาน
2. ผศ.รัตมณี นันทสาร ผู้ช่วยคณบดีฝ่ายธุรการ กายภาพและสิ่งแวดล้อม

 แทนรองคณบดีฝ่ายบริหาร

1. อ.ทินกร คำแสน ผู้ช่วยคณบดีฝ่ายแผนยุทธศาสตร์และสารสนเทศ

 แทนรองคณบดีฝ่ายแผนยุทธศาสตร์และพัฒนาคุณภาพ

1. รศ.กานดา สายแก้ว รองคณบดีฝ่ายวิจัยและบัณฑิตศึกษา
2. อ.กิตติพงษ์ ลาลุน ผู้ช่วยคณบดีฝ่ายวิชาการแทนรองคณบดีฝ่ายวิชาการ
3. รศ.ลัดดา ตันวาณิชกุล รองคณบดีฝ่ายวิเทศสัมพันธ์และสื่อสารองค์กร
4. อ.จารุพล สุริยวนากุล รองคณบดีฝ่ายพัฒนานักศึกษา
5. รศ.สมชาย ชวนอุดม หัวหน้าสาขาวิชาวิศวกรรมเกษตร
6. อ.สมศักดิ์ หอมดี หัวหน้าสาขาวิชาวิศวกรรมอุตสาหการ
7. รศ.พิเชษฐ เชี่ยวธนะกุล หัวหน้าสาขาวิชาวิศวกรรมคอมพิวเตอร์
8. รศ.วินัย ศรีอำพร กรรมการผู้ทรงคุณวุฒิ
9. รศ.ธนากร วงศ์วัฒนาเสถียร กรรมการผู้ทรงคุณวุฒิ
10. นายทองปาน สุนทรารักษ์ ผู้อำนวยการกองบริหารงานคณะวิศวกรรมศาสตร์ กรรมการและเลขานุการ

**ผู้เข้าร่วมประชุม**

1. รศ.เฉลิมชัย พาวัฒนา หัวหน้าสาขาวิชาวิศวกรรมโยธา
2. รศ.สุรสิทธิ์ ปิยะศิลป์ หัวหน้าสาขาวิชาวิศวกรรมเครื่องกล
3. รศ.สุธาสินี เนรมิตตกพงศ์ หัวหน้าสาขาวิชาวิศวกรรมเคมี
4. ผศ.ธัญลักษณ์ ราษฎร์ภักดี หัวหน้าสาขาวิชาวิศวกรรมสิ่งแวดล้อม
5. นายภาณุพงศ์ ต.ประเสริฐ ผู้ช่วยเลขานุการ
6. นางสาวมาริษา นันสมบัติ ผู้ช่วยเลขานุการ

**ผู้ไม่มาประชุมเนื่องจากติดภารกิจอื่น**

1. รศ.จีรนุช เสงี่ยมศักดิ์ หัวหน้าสาขาวิชาวิศวกรรมไฟฟ้า

**เริ่มประชุมเวลา 13.30 น.**

เมื่อครบองค์ประชุมแล้ว ประธานได้กล่าวเปิดการประชุมและดำเนินการประชุมตามระเบียบวาระ ดังนี้

**ระเบียบวาระที่ 1 เรื่องแจ้งเพื่อทราบ**

**1.1 สำเนาเกียรติบัตร**

**ประธานได้แจ้งที่ประชุมว่า ตามที่ผู้ช่วยศาสตราจารย์ธัชพงศ์ กตัญญูกุล อาจารย์ประจำสาขาวิชาวิศวกรรมคอมพิวเตอร์ และนายพิริยะ เหมือยไธสง นักศึกษาสาขาวิชาวิศวกรรมคอมพิวเตอร์ ชั้นปีที่ 2 ได้เข้าร่วมมหกรรมประกวดเทคโนโลยีสารสนเทศแห่งประเทศไทย ครั้งที่ 18 ณ ศูนย์เทคโนโลยีอิเล็กทรอนิกส์และคอมพิวเตอร์แห่งชาติ สำนักงานพัฒนาวิทยาศาสตร์และเทคโนโลยีแห่งชาติ และได้รับเกียรติบัตร รวมจำนวน 4 ฉบับ โดยเป็นเกียรติบัตรโครงการที่ผ่านเข้าแข่งขันรอบชิงชนะเลิศ และเกียรติบัตร รางวัลที่ 3 ของโครงการดังกล่าว สำหรับอาจารย์ที่ปรึกษาและนักศึกษาผู้พัฒนาโครงการ จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม**

**ที่ประชุมรับทราบ**

**1.2 รายงานการประเมินผลการสอน ประจำภาคการศึกษาต้น ปีการศึกษา 2561**

ประธานได้แจ้งที่ประชุมว่า ตามที่ฝ่ายแผนยุทธศาสตร์และพัฒนาคุณภาพได้ดำเนินการเกี่ยวกับการประเมินการสอน ประจำภาคการศึกษาต้น ปีการศึกษา 2561 เพื่อให้ทราบถึงประสิทธิภาพในการสอนของคณาจารย์ และเกิดการปรับปรุงกระบวนการการเรียนการสอนให้มีคุณภาพเพิ่มมากยิ่งขึ้น ซึ่งฝ่ายแผนยุทธศาสตร์และพัฒนาคุณภาพได้จัดทำรายงานการประเมินการสอน ประจำภาคการศึกษาต้น ปีการศึกษา 2561 เรียบร้อยแล้ว จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ**

**1.3 การนำส่งเงินจัดสรรให้คณะวิศวกรรมศาสตร์ ประจำปีงบประมาณ พ.ศ. 2561**

ประธานได้แจ้งที่ประชุมว่า ตามที่สถานจัดการและอนุรักษ์พลังงาน คณะวิศวกรรมศาสตร์ ต้องจัดสรรรายได้ให้กับคณะฯ เป็นประจำทุกปีงบประมาณ ตามประกาศของมหาวิทยาลัยขอนแก่น ฉบับที่ 202/2556 เรื่อง การจัดสรรรายได้ของหน่วยงานในกำกับ ซึ่งในปีงบประมาณ พ.ศ.2561 สถานจัดการฯ ได้จัดสรรเงินให้กับคณะฯ เป็นเงินจำนวน 893,004.30 บาท จึงแจ้งที่ประชุมเพื่อรับทราบ ดังรายละเอียดตามเอกสารประกอบวาระการประชุม

ประธานได้แจ้งที่ประชุมเพิ่มเติมว่า เนื่องจากสถานจัดการฯ ได้ให้คณะฯ ยืมเงินเพื่อสมทบการก่อสร้างอาคาร 50 ปี วิศวะรวมใจ เป็นเงินจำนวน 10 ล้านบาท ซึ่งยอดเงินยืมหลังจากหักเงินที่ได้รับจัดสรรจากสถานจัดการฯ ประจำปีงบประมาณ พ.ศ.2561 จำนวน 893,004.30 บาท แล้ว คงเหลือ 4,569,510.60 บาท จึงแจ้งที่ประชุมเพื่อทราบ

**ที่ประชุมรับทราบ**

**1.4 นักศึกษาระดับบัณฑิตศึกษาได้รับรางวัลจากบัณฑิตวิทยาลัย**

รองคณบดีฝ่ายวิจัยและบัณฑิตศึกษาได้แจ้งที่ประชุมว่า ตามที่บัณฑิตวิทยาลัยได้จัดงานประชุมวิชาการเสนอผลงานวิจัยระดับบัณฑิตศึกษาแห่งชาติ ครั้งที่ 20 ในวันที่ 15 มีนาคม 2562 ในการนี้ มีนักศึกษาระดับบัณฑิตศึกษา คณะวิศวกรรมศาสตร์ ได้รับรางวัล จำนวน 7 รางวัล จึงแจ้งที่ประชุม เพื่อรับทราบ ดังรายละเอียดตามเอกสารประกอบวาระการประชุม

**ที่ประชุมรับทราบ และแสดงความยินดีกับผู้ที่ได้รับรางวัล**

**1.5 การสรรหาคณบดีคณะวิศวกรรมศาสตร์**

ประธานได้แจ้งที่ประชุมว่า ด้วยวันที่ 3 เมษายน 2562 ได้มีการเสนอชื่อผู้สมควรได้รับการพิจารณาให้ดำรงตำแหน่งคณบดีคณะวิศวกรรมศาสตร์ โดยผลการเสนอชื่อและผู้ที่ได้รับการทาบทาม ซึ่งผ่านการกลั่นกรองคุณสมบัติเบื้องต้น จากคณะกรรมการสรรหาคณบดีคณะวิศวกรรมศาสตร์ มีจำนวน 4 รายชื่อ ดังนี้

1. รองศาสตราจารย์รัชพล สันติวรากร

2. รองศาสตราจารย์ดนัยพงศ์ เชษฐโชติศักดิ์

3. รองศาสตราจารย์วนิดา แก่นอากาศ

4. ศาสตราจารย์อภิรัฐ ศิริธราธิวัตร

จึงแจ้งที่ประชุมเพื่อรับทราบ

**ที่ประชุมรับทราบ**

**1.6 ผลการพิจารณานักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้แจ้งที่ประชุมว่า ด้วยฝ่ายวิจัยและบัณฑิตศึกษาได้จัดทำหนังสือเวียนคณะกรรมการประจำคณะฯ เพื่อพิจารณาให้ความเห็นชอบผู้สำเร็จการศึกษา ระดับบัณฑิตศึกษา ประจำภาคการศึกษาปลาย ปีการศึกษา 2561 สาขาวิชาวิศวกรรมเคมี แผน ก แบบ ก 2 จำนวน 1 คน ตามหนังสือ ที่ มข 0301.3.1.5/ว 529 เมื่อวันที่ 25 มีนาคม 2562 (เวียนครั้งที่ 1/2562) นั้น ปรากฏว่าไม่มีข้อทักท้วงแต่ประการใด จึงถือว่าคณะกรรมการประจำคณะฯ มีมติอนุมัติให้สำเร็จการศึกษา จึงแจ้งที่ประชุมเพื่อรับทราบ

**ที่ประชุมรับทราบ**

**ระเบียบวาระที่ 2 รับรองรายงานการประชุม วาระพิเศษ ครั้งที่ 1/2562 เมื่อวันพฤหัสบดีที่ 14 มีนาคม 2562**

ที่ประชุมมีมติรับรองรายงานการประชุมคณะกรรมการประจำคณะฯ วาระพิเศษ ครั้งที่ 1/2562 เมื่อวันพฤหัสบดีที่ 14 มีนาคม 2562 โดยไม่มีการแก้ไข

**ระเบียบวาระที่ 3 เรื่องสืบเนื่องจากการประชุมครั้งก่อน**

**3.1 เรื่องสืบเนื่องวาระที่ 5.7 (ร่าง) ประกาศมหาวิทยาลัยขอนแก่น เรื่อง การเทียบเท่ารายวิชาของคณะวิศวกรรมศาสตร์ สาขาวิชาวิศวกรรมคอมพิวเตอร์และสาขาวิชาวิศวกรรมสื่อดิจิทัล ในคราวประชุม วาระพิเศษ ครั้งที่ 1/2562 เมื่อวันที่ 14 มีนาคม 2562**

ผู้ช่วยคณบดีฝ่ายวิชาการได้แจ้งที่ประชุมว่า สืบเนื่องวาระ 5.7 (ร่าง) ประกาศมหาวิทยาลัยขอนแก่น เรื่อง การเทียบเท่ารายวิชาของคณะวิศวกรรมศาสตร์ สาขาวิชาวิศวกรรมคอมพิวเตอร์และสาขาวิชาวิศวกรรมสื่อดิจิทัล ในคราวประชุมวาระพิเศษ ครั้งที่ 1/2562 เมื่อวันที่ 14 มีนาคม 2562 ที่ประชุมพิจารณาแล้วมีมติให้ฝ่ายวิชาการสอบถามรายละเอียดเกี่ยวกับการขอรับใบอนุญาตประกอบวิชาชีพวิศวกรรมควบคุมต่อสภาวิศวกร ในกรณีที่อนุมัติให้เทียบเท่ารายวิชาทั้งสองดังกล่าวข้างต้น และตรวจสอบหลักเกณฑ์การเทียบเท่ารายวิชาแบบทางเดียว ก่อนนำเข้าที่ประชุมเพื่อพิจารณาต่อไป นั้น ฝ่ายวิชาการได้สอบถามข้อคำถามตามมติคณะกรรมการประจำคณะฯ ไปยังสภาวิศวกรเรียบร้อยแล้ว โดยสภาวิศวกรจะประชุมวันที่ 22 เมษายน 2562 เมื่อได้รับผลการพิจารณาจากสภาวิศวกรแล้ว ฝ่ายวิชาการจะนำเข้าที่ประชุมคณะกรรมการประจำคณะฯ ต่อไป จึงแจ้งที่ประชุมเพื่อรับทราบ

**ที่ประชุมรับทราบ**

**ระเบียบวาระที่ 4 เรื่องค้างพิจารณา - ไม่มี –**

**ระเบียบวาระที่ 5 เรื่องเสนอเพื่อพิจารณา**

**5.1 การเสนอชื่อผู้สมควรดำรงตำแหน่งนายกสภามหาวิทยาลัยขอนแก่น และกรรมการสภา มหาวิทยาลัยผู้ทรงคุณวุฒิ**

ประธานได้เสนอต่อที่ประชุมว่า ด้วยมหาวิทยาลัยขอนแก่นจะดำเนินการสรรหานายกสภามหาวิทยาลัยขอนแก่น และกรรมการสภามหาวิทยาลัยผู้ทรงคุณวุฒิ โดยผ่านการมีส่วนร่วมของบุคลากร และผ่านความเห็นชอบจากคณะกรรมการประจำส่วนงาน คณะฯ จึงขอความอนุเคราะห์โดยวิธีเวียน ให้หัวหน้าสาขาวิชาและผู้อำนวยการกองบริหารงานคณะฯ พิจารณาดำเนินการเสนอชื่อผู้สมควรดำรงตำแหน่งดังกล่าว โดยผ่านการมีส่วนร่วมของบุคลากรภายในสังกัด เพื่อเสนอที่ประชุมคณะกรรมการประจำคณะฯ ครั้งที่ 89-6/2562 พิจารณา นั้น เนื่องด้วยสภามหาวิทยาลัยได้ขยายระยะเวลาเสนอชื่อผู้สมควรดำรงตำแหน่งดังกล่าว จาก “ภายในวันที่ 10 เมษายน 2562” เป็น “ภายในวันที่ 10 พฤษภาคม 2562” จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบให้เสนอชื่อผู้สมควรดำรงตำแหน่งนายกสภามหาวิทยาลัยขอนแก่น และกรรมการสภามหาวิทยาลัยผู้ทรงคุณวุฒิ ในคราวประชุมครั้งที่ 90-7/2562 ในวันพฤหัสบดีที่ 18 เมษายน 2562**

**5.2 การจัดซื้อซอฟต์แวร์การศึกษา**

ประธานได้เสนอต่อที่ประชุมว่า ด้วยหลักสูตรวิศวกรรมศาสตรบัณฑิต สาขาวิชาวิศวกรรม อุตสาหการมีความจำเป็นในการจัดซื้อซอฟต์แวร์การศึกษา รายการ Software mcframe MOTION จำนวน 1 ชุด เป็นเงินจำนวน 535,000 บาท เพื่อใช้ในการเรียนการสอนของหลักสูตรในรายวิชา 194280 ปฏิบัติการการศึกษางานอุตสาหกรรม (INDUSTRIAL WORK STUDY LABORATORY) และ EN412300 การศึกษางานอุตสาหกรรมและการเพิ่มผลิตภาพ (Industrial Work Study and Productivity Improvement) ให้มีความทันสมัยมากขึ้น นักศึกษาสามารถนำความรู้ด้าน Micromotion study ไปประยุกต์ใช้เพื่อวิเคราะห์การลดต้นทุนแรงงานของพนักงานในโรงงานอุตสาหกรรม ซึ่งเป็นสาระสำคัญของรายวิชา และมีความจำเป็นเร่งด่วนที่จะใช้ซอฟต์แวร์ดังกล่าว ในภาคการศึกษาปลาย ปีการศึกษา 2561 เป็นต้นไป โดยได้ผ่านความเห็นชอบจากที่ประชุมคณาจารย์ประจำสาขาวิชาวิศวกรรมอุตสาหการ ครั้งที่ 1-4/2562 เมื่อวันที่ 7 มีนาคม 2562 เรียบร้อยแล้ว ตามที่คณะฯ ได้ขอให้สาขาดำเนินการพิจารณาเหตุผลความจำเป็นในการจัดซื้อซอฟต์แวร์ จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติให้นำรายการ Software mcframe MOTION จำนวน 1 ชุด เป็นเงินจำนวน 535,000 บาท เข้าจัดลำดับความสำคัญในแผนความต้องการครุภัณฑ์ซอฟต์แวร์ ของคณะฯ เพื่อรอรับการจัดสรรงบประมาณในปีงบประมาณ พ.ศ. 2563 ต่อไป ทั้งนี้ ให้ฝ่ายแผนยุทธศาสตร์และพัฒนาคุณภาพจัดส่งหนังสือชี้แจงการดำเนินงานให้กับหลักสูตรวิศวกรรมศาสตรบัณฑิต สาขาวิชาวิศวกรรมอุตสาหการด้วย**

**5.3 นักศึกษาสำเร็จการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยมีนักศึกษาระดับบัณฑิตศึกษา ได้เรียนครบหลักสูตร ประจำภาคการศึกษาปลาย ปีการศึกษา 2561 จำนวน 3 คน ซึ่งได้ผ่านการตรวจสอบความถูกต้องจากสาขาวิชาที่สังกัด และผ่านความเห็นชอบจากคณะกรรมการบัณฑิตศึกษา คณะวิศวกรรมศาสตร์ โดยวิธีเวียนครั้งที่ 6/2562 เมื่อวันที่ 25 มีนาคม 2562 เรียบร้อยแล้ว ดังนี้

**หลักสูตรวิศวกรรมศาสตรมหาบัณฑิต (วศ.ม.)**

- สาขาวิชาวิศวกรรมเครื่องกล แผน ก แบบ ก 2 จำนวน 1 คน

- สาขาวิชาวิศวกรรมการจัดการอุตสาหกรรม จำนวน 1 คน

และโลจิสติกส์ แผน ก แบบ ก 2

**หลักสูตรปรัชญาดุษฎีบัณฑิต (ปร.ด.)**

- สาขาวิชาวิศวกรรมเครื่องกล แบบ 1.1 จำนวน 1 คน

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.4 การขอรับทุนไปเสนอผลงานในการประชุมวิชาการนานาชาติในต่างประเทศ ประจำงวดที่ 4/2562**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยมีคณาจารย์ จำนวน 2 ท่าน ขอรับทุนเพื่อเข้าร่วมการเสนอผลงานวิจัยฯ ในการประชุมวิชาการนานาชาติในต่างประเทศ ประจำงวดที่ 4/2562 จากมหาวิทยาลัยขอนแก่น เพิ่มเติม คือ อาจารย์พิรัสม์ คุณกิตติ และอาจารย์ภูริพงศ์ สุทธิโสภาพันธ์ ได้ขอรับทุนเพื่อเข้าร่วมการประชุม International Conference on Energy, Electrical and Power Engineering (CEEPE 2019) ระหว่างวันที่ 25–28 มิถุนายน 2562 ณ เมือง Berkley ประเทศ สหรัฐอเมริกา จำนวนท่านละ 70,000 บาท จึงเสนอที่ประชุมเพื่อพิจารณา ดังรายละเอียดตามเอกสารประกอบวาระ การประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.5 นักศึกษาสำเร็จการศึกษา**

ผู้ช่วยคณบดีฝ่ายวิชาการได้เสนอต่อที่ประชุมว่า ด้วยมีนักศึกษาของคณะวิศวกรรมศาสตร์ ได้เรียนครบหลักสูตรวิศวกรรมศาสตรบัณฑิต (วศ.บ.) ประจำภาคการศึกษาปลาย ปีการศึกษา 2561 จำนวน 1 คน สังกัดสาขาวิชาวิศวกรรมเคมี ซึ่งได้ผ่านการตรวจสอบความถูกต้องจากงานพัฒนาวิชาการและพัฒนานักศึกษาเรียบร้อยแล้ว และผ่านการกลั่นกรองของคณะกรรมการวิชาการ คณะวิศวกรรมศาสตร์ ในคราวประชุมครั้งที่ 40-5/2562 เมื่อวันที่ 28 มีนาคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.6 ขออนุมัติปรับปรุงหลักสูตร (ประเภทปรับปรุงเล็กน้อย)**

ผู้ช่วยคณบดีฝ่ายวิชาการได้เสนอต่อที่ประชุมว่า ด้วยสาขาวิชามีความประสงค์ขอปรับปรุงหลักสูตร (ประเภทปรับปรุงเล็กน้อย) ระดับปริญญาตรี รวมจำนวน 3 หลักสูตร ได้แก่

1. หลักสูตรวิศวกรรมศาสตรบัณฑิต สาขาวิชาวิศวกรรมไฟฟ้า (หลักสูตรปรับปรุง พ.ศ. 2560) ขอเพิ่มเติมเนื้อหารายวิชาตามข้อเสนอแนะของสภาวิศวกร

2. หลักสูตรวิศวกรรมศาสตรบัณฑิต สาขาวิชาวิศวกรรมอุตสาหการ (หลักสูตรปรับปรุง พ.ศ. 2560) ขอเปลี่ยนแปลงรายชื่ออาจารย์ผู้รับผิดชอบหลักสูตร แขนงวิชาเอกวิศวกรรมวัสดุและการผลิต

3. หลักสูตรวิศวกรรมศาสตรบัณฑิต สาขาวิชาวิศวกรรมเคมี (หลักสูตรปรับปรุง พ.ศ. 2560) ขอเพิ่มรายชื่ออาจารย์ผู้สอน

โดยได้ผ่านความเห็นชอบจากคณะกรรมการวิชาการ คณะวิศวกรรมศาสตร์ ในคราวประชุมครั้งที่ 40-5/2562 เมื่อวันที่ 28 มีนาคม 2562 เรียบร้อยแล้ว จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.7 รายงานผลการไปปฏิบัติงานเพื่อเพิ่มพูนความรู้ทางวิชาการ ฉบับสมบูรณ์**

ผู้ช่วยคณบดีฝ่ายวิชาการได้เสนอต่อที่ประชุมว่า เพื่อให้การไปปฏิบัติงานเพื่อเพิ่มพูนความรู้ ทางวิชาการ ของรองศาสตราจารย์พนกฤษณ คลังบุญครอง ดำเนินไปด้วยความเรียบร้อย ถูกต้องตามระเบียบ ฝ่ายวิชาการจึงขอให้ที่ประชุมพิจารณาผลการประเมินรายงานการไปปฏิบัติงานเพื่อเพิ่มพูนความรู้ทางวิชาการ ฉบับสมบูรณ์ ตามที่ที่ประชุมคณะกรรมการวิชาการ คณะวิศวกรรมศาสตร์ มีมติเห็นชอบ โดยไม่มีข้อเสนอแนะให้ดำเนินการแก้ไข ในคราวประชุมครั้งที่ 40-5/2562 เมื่อวันที่ 28 มีนาคม 2562 เรียบร้อยแล้ว ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิชาการดำเนินการต่อไป**

**5.8 (ร่าง) ประกาศคณะวิศวกรรมศาสตร์ เรื่อง ปฏิทินดำเนินการปรับปรุงหลักสูตรระดับปริญญาตรี(หลักสูตรปรับปรุง พ.ศ. 2565) คณะวิศวกรรมศาสตร์ มหาวิทยาลัยขอนแก่น**

 ประธานขอถอนวาระการประชุม

**5.9 แนวปฏิบัติกรณีอาจารย์ที่ปรึกษาหลังเกษียณหรือย้ายหน่วยงาน**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยฝ่ายวิจัยและบัณฑิตศึกษา ได้หารือกับบัณฑิตวิทยาลัยถึงแนวปฏิบัติกรณีอาจารย์ที่ปรึกษาหลักวิทยานิพนธ์ไม่สามารถให้คำปรึกษาเกี่ยวกับวิทยานิพนธ์ได้เต็มประสิทธิภาพ อันเนื่องมาจากการเกษียณ หรือย้ายหน่วยงาน ซึ่งได้รับแจ้งว่า “บัณฑิตวิทยาลัยยังไม่เคยมีระเบียบหรือประกาศที่เกี่ยวกับแนวปฏิบัติในการแต่งตั้งอาจารย์ประจำหลักสูตรกรณีที่อาจารย์ที่ปรึกษาเกษียณอายุหรือย้ายหน่วยงาน” นั้น ที่ประชุมคณะกรรมการบัณฑิตศึกษา คณะวิศวกรรมศาสตร์ ในคราวประชุมครั้งที่ 50-2/2562 เมื่อวันที่ 19 มีนาคม 2562 ได้พิจารณาแนวปฏิบัติและแนวทางป้องกันปัญหาที่อาจจะเกิดขึ้นจากกรณีดังกล่าวข้างต้นแล้ว มีมติดังนี้ “เพื่อประโยชน์สูงสุด ของนักศึกษาในการทำวิทยานิพนธ์จนสำเร็จการศึกษาได้ด้วยดี กรณีที่อาจารย์ที่ปรึกษาหลักย้ายหน่วยงานและมีนักศึกษาที่ยังไม่สำเร็จการศึกษา จะต้องมีการเปลี่ยนแปลงอาจารย์ที่ปรึกษาวิทยานิพนธ์หลัก เป็นที่ปรึกษาวิทยานิพนธ์ร่วม และให้หลักสูตรที่อาจารย์ที่ปรึกษาวิทยานิพนธ์หลักเคยเป็นอาจารย์ประจำหลักสูตรพิจารณาแต่งตั้งอาจารย์ประจำหลักสูตรท่านอื่นเป็นอาจารย์ที่ปรึกษาหลักแทน” จึงเสนอที่ประชุมเพื่อพิจารณาแนวปฏิบัติกรณีอาจารย์ที่ปรึกษาหลักวิทยานิพนธ์ไม่สามารถดูแลให้คำปรึกษาเกี่ยวกับวิทยานิพนธ์ได้เต็มประสิทธิภาพอันเนื่องมาจากการเกษียณ หรือย้ายหน่วยงาน ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติให้คณะกรรมการบริหารหลักสูตรกำกับ ดูแลในกรณีอาจารย์ ที่ปรึกษาหลักวิทยานิพนธ์ไม่สามารถให้คำปรึกษาเกี่ยวกับวิทยานิพนธ์ได้เต็มประสิทธิภาพ อันเนื่องมาจากการเกษียณ หรือย้ายหน่วยงาน ทั้งนี้ ให้ฝ่ายวิจัยและบัณฑิตศึกษาดำเนินการต่อไป**

**5.10 ขออนุมัติปรับปรุงหลักสูตร (ประเภทปรับปรุงเล็กน้อย) ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยหลักสูตรระดับบัณฑิตศึกษา จำนวน 6 หลักสูตร มีความประสงค์ขอปรับปรุงหลักสูตร ประเภทปรับปรุงเล็กน้อย เพื่อความเหมาะสม ของหลักสูตรและเป็นไปตามประกาศกระทรวงศึกษาธิการ เรื่อง เกณฑ์มาตรฐานหลักสูตรระดับบัณฑิตศึกษา พ.ศ.2558 ซึ่งได้ผ่านความเห็นชอบจากที่ประชุมคณะกรรมการบัณฑิตศึกษา ในคราวประชุมครั้งที่ 50-2/2562 เมื่อวันที่ 19 มีนาคม 2562 เรียบร้อยแล้ว ดังนี้

**1. ขออนุมัติเปลี่ยนแปลงอาจารย์ประจำหลักสูตร**

- หลักสูตรปรัชญาดุษฎีบัณฑิต สาขาวิชาวิศวกรรมโยธา (หลักสูตรปรับปรุง พ.ศ.2560)

- หลักสูตรวิศวกรรมศาสตรมหาบัณฑิต สาขาวิชาวิศวกรรมโยธา (หลักสูตรปรับปรุง พ.ศ.2560)

**2. ขออนุมัติเพิ่มเติมอาจารย์ประจำหลักสูตร**

- หลักสูตรปรัชญาดุษฎีบัณฑิต สาขาวิชาวิศวกรรมไฟฟ้า (หลักสูตรปรับปรุง พ.ศ.2560)

- หลักสูตรวิศวกรรมศาสตรมหาบัณฑิต สาขาวิชาวิศวกรรมไฟฟ้า (หลักสูตรปรับปรุง พ.ศ.2560)

**3. ขออนุมัติตัดรายชื่ออาจารย์ประจำหลักสูตร**

- หลักสูตรปรัชญาดุษฎีบัณฑิต สาขาวิชาวิศวกรรมคอมพิวเตอร์ (หลักสูตรปรับปรุง พ.ศ.2560)

- หลักสูตรวิศวกรรมศาสตรมหาบัณฑิต สาขาวิชาวิศวกรรมคอมพิวเตอร์ (หลักสูตรปรับปรุง พ.ศ.2560)

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**5.11 รับรองผลการศึกษา ระดับบัณฑิตศึกษา**

รองคณบดีฝ่ายวิจัยและบัณฑิตศึกษาได้เสนอต่อที่ประชุมว่า ด้วยอาจารย์ประจำวิชาได้ส่ง ผลการศึกษาระดับบัณฑิตศึกษา ประจำภาคการศึกษาปลาย ปีการศึกษา 2561 จำนวน 3 รายวิชา ซึ่งได้ผ่านความเห็นชอบจากที่ประชุมคณะกรรมการบัณฑิตศึกษา คณะวิศวกรรมศาสตร์ โดยวิธีเวียน ครั้งที่ 4/2562 เมื่อวันที่ 1 เมษายน 2562 เรียบร้อยแล้ว ดังนี้

รายวิชาวิทยานิพนธ์

- สาขาวิชาวิศวกรรมโยธา (ระดับปริญญาโท) จำนวน 1 รายวิชา

- สาขาวิชาวิศวกรรมการจัดการอุตสาหกรรม จำนวน 1 รายวิชา

และโลจิสติกส์ (โครงการพิเศษ ระดับปริญญาโท)

- สาขาวิชาวิศวกรรมอุตสาหการ (ระดับปริญญาเอก) จำนวน 1 รายวิชา

จึงเสนอที่ประชุมเพื่อพิจารณา ดังรายละเอียดตามเอกสารประกอบวาระการประชุม

**มติ ที่ประชุมพิจารณาแล้วมีมติเห็นชอบ และให้ฝ่ายวิจัยและบัณฑิตศึกษาดำเนินการต่อไป**

**ระเบียบวาระที่ 6 เรื่องจรรยาบรรณและธรรมาภิบาล** - ไม่มี -

**ระเบียบวาระที่ 7 เรื่องอื่น ๆ**

**7.1 ความคืบหน้าการจัดทำเว็บไซต์สาขาวิชา**

หัวหน้าสาขาวิชาวิศวกรรมเกษตรได้สอบถามความคืบหน้าการจัดทำเว็บไซต์สาขาวิชาต่อที่ประชุม ด้วยเป็นช่วงเวลาในการเปิดรับสมัครเข้าศึกษา และผู้สนใจสมัครเข้าศึกษาต่อคณะวิศวกรรมศาสตร์ ส่วนใหญ่สืบค้นข้อมูลผ่านทางเว็บไซต์ จากผลการสำรวจของฝ่ายแผนยุทธศาสตร์และพัฒนาคุณภาพ จึงขอสอบถามความคืบหน้าการจัดทำเว็บไซต์สาขาวิชาต่อที่ประชุม

ผู้ช่วยคณบดีฝ่ายแผนยุทธศาสตร์และสารสนเทศได้แจ้งที่ประชุมว่า ฝ่ายแผนยุทธศาสตร์และพัฒนาคุณภาพได้ดำเนินการประชุมหารือการจัดทำเว็บไซต์สาขาวิชา เรียบร้อยแล้ว โดยขณะนี้กำลังอยู่ในระหว่างการดำเนินการ และมอบหมายผู้ดูแลในแต่ละสาขาวิชา จึงแจ้งที่ประชุมเพื่อรับทราบ

**ที่ประชุมรับทราบ**

**เลิกประชุมเวลา 15.10 น.**

 **(นายทองปาน สุนทรารักษ์)**

 **กรรมการและเลขานุการที่ประชุมคณะฯ**

**นายภาณุพงศ์ ต.ประเสริฐ**

**นางสาวมาริษา นันสมบัติ**

**ผู้ช่วยเลขานุการที่ประชุม**